Bérczesi Róbert, Szabó Benedek, Apey és még sokan mások az Esernyősben | Koncert.hu
Bérczesi Róbert, Szabó Benedek, Apey és még sokan mások az Esernyősben
2017. június 24. · Ajánló · koncert.hu
Az Esenyős nem azért kapta a nevét, mert ott mindig rossz az idő, mint a Lövölde téren, hanem mert éppen Varga Imre ikonikus szoborcsoportja mellett található az óbudai Fő téren. Ezen a nyáron nem csak az esküvői fotózások rendszeres színhelyéül szolgáló szobor miatt lesz híres, hanem az akusztikus koncertjei révén is.
A szobor eredeti címe: Várakozók. Nos, ha eddig nem volt, most van mire várniuk, mert remek koncertek lesznek az Esernyős felújított udvarán. A különleges hangulatú helyen könnyed, kora esti akusztikus sorozat indul a Cseh Tamás Program támogatásával, ami annyit jelent, hogy a fellépőket a program támogatásában részesülő vagy már részesült előadói adják, a "setlistet" pedig Benedetti Péter szervező, valamint Petrovits Ákos, az Esernyős munkatársa állította össze, s ahogy nézzük, elég jól.
Olyanok lépnek fel majd Óbudán, mint:
Hangácsi Márton, a Mörk, Apey, Antonia Vai, a Lóci Játszik, a Drastik Putto, Szabó Benedek, Bérczesi Róbert, a Blahalouisiana, a Middlemist Red tagjai, Manoya – és sokan mások.
A minikoncertek szerdán és pénteken lesznek, a részletes programot itt találjátok.